
Privind  solicitarea adresată INM de a asigura o procedură eficientă de recrutare a celor 15 formatori cu normă întreagă
În urma demersurilor comune ale Consiliului Superior al Magistraturii şi Institutului Naţional al Magistraturii, a fost aprobată, odată cu bugetul de stat pentru 2012, finanţarea a 15 posturi de formator cu normă întreagă în cadrul INM, în plus faţă de cele existente în 2011.

Această măsură se înscrie în seria de acţiuni prevăzute în Strategia de recrutare, formare şi evaluare a formatorilor 2009-2012, aprobată prin Hotărârea nr. 812/2009 a Plenului Consiliului Superior al Magistraturii,  şi vine în întâmpinarea recomandărilor constante din rapoartele CE pe Mecanismul de Cooperare şi  Verificare, privind creşterea capacităţii instituţionale a INM.

Având în vedere nevoia de formare a magistraţilor, din perspectiva intrării în vigoare, anul acesta, a Noului Cod de Procedură Civilă şi a noilor coduri penale în anul 2013, CSM solicită Institutului Naţional al Magistraturii asigurarea  unei proceduri de recrutare bazate pe principii de celeritate şi eficienţă, care să permită valorificarea în cel mai scurt timp a formatorilor în procesul de formare specific al Institutului.

